རི་སྒོག་ཚོད་མོག་ནི།བོད་དུ་རི་སྐྱེས་ཀྱི་སྒོག་པ་རིགས་མང་སྟེ།དཔེར་ན།བྲག་ཏུ་སྐྱེས་པའི་བྲག་ཙོང་དང་།ཆུ་ཁར་སྐྱེས་པའི་ཆུ་སྒོག།སྤང་དུ་སྐྱེས་པའི་ཆབ་ཟླ།རི་སུལ་རུ་སྐྱེས་པའི་རྒྱ་བ་དང་དམར་ལི།རྫ་ལ་སྐྱེས་པའི་རྫ་རུབ།ནགས་སུ་སྐྱེས་པའི་ནགས་རུབ་སོགས་ཀྱི་རྣམ་གྲངས་མང་པོ་ཡོད་པ་ལས།རྒྱ་བ་དང་ཆུ་སྒོག་གཉིས་རོ་ཁ་བས་མོག་མོག་བཟོ་བའི་རྒྱུར་མི་འོས་པ་ཙམ་ལས་གཞན་ཐམས་ཅད་ཀྱིས་བཟོ་འོས་ཤིང་།འདི་དག་ལས་མོག་མོག་བཟོ་བའི་རྒྱུ་མཆོག་ཏུ་གྱུར་པར་བཀྲུས་པའི་རྩ་བ་དང་རྩེ་མོ་ཅུང་ཟད་རེ་དོར་བའི་ལྷག་མའི་ནང་དང་པོ་ཚྭ་བླུགས་ནས་འཕུར།དེ་ནས་མར་གསར་དང་རྩམ་པ་ཅུང་ཟད་བླུགས་ནས་འཕུར་རྗེས་ཚོད་མའི་ནང་རྫོང་གི་ཚད་ཀྱི་རིལ་བུ་བཟོས་པ་དེ་ཕྱེ་ལེབ་འབོལ་རྫས་ཅན་གྱི་ནང་དུ་བཏུམས་ནས་རླངས་བཙོ་བྱས་པས་གྲུབ་ལ།གོང་གི་ནང་རྫོང་བཟོ་ཐབས་ཀྱིས་བཟོས་པའི་རི་སྒོག་ཀེའུས་གོ་རེ་བག་བཀང་བཟོ་ནའང་བྲོ་བ་ཧ་ཅང་ཞིམ་པོ་ཡོད་དོ།།སྒོག་ཤའི་ཚོད་མོག་ནི།བཟོ་ཐབས་ལ།རི་སྒོག་བཀྲུ་འཕུར་གཏུབ་གསུམ་གོང་ལྟར་ལ།ཟོག་ཤ་དང་ཚིལ་ཞིབ་གཏུབ་བྱས་པར་བྲོ་རྫས་གང་འདོད་བསྲེས་པ་ནང་རྫོང་བྱས་པ་དེས་མོག་མོག་དང་བག་བཀང་གང་ཡང་བཟོ་ཆོག་པ་ཞིག་ཡིན།ལོ་སྐྱུར་གྱི་མོག་མོག་ནི།ལོ་སྐྱུར་སྐམ་རློན་གང་ཡུང་རུང་སྟེ།སྐམ་པོ་ཡིན་ན་ཧྲོབ་ཙམ་བརྡུང་།རློན་པ་ཡིན་ན་ཞིབ་ཙམ་གཙབས་པའི་ནང་བྲོ་རྫས་ཚྭ་དང་།ཅོང་།གཡེར་མ་བླུག།ཕག་ཤ་ཚོ་སྐམ་པོ་ཞིབ་གཏུབ་བྱས་པ་དང་།ཡང་ན་ཟོག་ཤ་ཚོན་པོ་ཞིབ་གཏུབ་བྱས་པ་བསྲེས་ཏེ་ནང་རྫོང་དུ་བཅུག་ནས་རླངས་བཙོ་བྱས་པ་ནི་ལོ་སྐྱུར་མོག་མོག་སྟེ་ཁམས་རྟའུ་ཕྱོགས་སུ་དར་ལ།བཟོ་ཐབས་གོང་ལྟར་ལས་བག་བཀང་བཅས་ནས་ལྕི་བའི་མེ་ཐལ་དུ་བསྲེག་པ་ནི་བྲོ་བ་ཁྱད་པར་ཅན་ཞིག་སྟེ།ཁམས་ཕྱོགས་ཀྱི་རོང་འབྲོག་གི་ས་ཆ་དུ་མར་ཁྱབ་པ་ཞིག་གོ།རྒྱ་གྲོ་མའི་མོག་མོག་ནི།རྒྱ་གྲོ་མ་ལེགས་པར་བཀྲུས་པ་དེ་ཞིབ་ཏུ་གཏུབ།ཡང་སྐྱར་ཆུ་གྲང་གི་ནང་དུ་ཆུ་བཤལ་ལན་གཅིག་བྱས་ཏེ་རྒྱ་གྲོར་ཡོད་པའི་འབྱར་ཁུ་དོར།དེ་ནས་ཟོག་ཤ་དང་ཕག་ཤ་གང་རུང་གི་ཤ་ཚིལ་འདྲེས་མ་དང་མཉམ་གཙབས་བྱས་པར་ཚྭ་དང་གཡེར་མ་ཙམ་བླུགས་ཏེ་མོག་མོག་བཅས་ནས་རླངས་བཙོ་བྱས་ནས་གྲུབ་པོ།མར་བརྫིས་རྒྱ་གྲོ་མའི་མོག་མོག་ནི།རྒྱ་གྲོ་མ་ཆེ་རིགས་བཀྲུས་ནས་བཙོ།ཚོས་ཟིན་པ་དང་ཐབ་ལས་བླངས་ཏེ་ཤུན་པ་བཤུས་པ་དེར་གཞོང་པའི་ནང་མར་གསར་དང་།ཚྭ།ཙོང་ཞིབ་གཏུབ་བྱས་པ་བཅས་བླུགས་ཏེ་བརྫིས་པ་དེས་མོག་མོག་བཟོ་བ་དང་།བག་བཀང་བཟོ་ཡང་རུང་སྟེ།མོག་མོག་དང་བག་བཀང་གང་ཡང་མ་བཟོས་ནས་རྒྱ་གྲོ་བརྫིས་མ་སྤགས་ལྟར་ཟ་ཡང་རུང་ངོ་།།མི་ཉག་ཕོ་ལོག་ནི།འདི་ལ་རིགས་གཉིས་ཏེ།མར་བརྫིས་ཕོ་ལོག་དང་སྐྱུར་ལོག་གོ།མར་བརྫིས་ཕོ་ལོག་བཟོ་བར་རྩམ་གསར་རྩིང་པོ་མར་གསར་རྗེན་པས་བརྫིས་པའི་ནང་ཕྱེ་མ་ཀ་ར་དང་སྟར་གའི་ནང་སྙིང་བསྲེས་མ་ཆུར་བཙོས་པ་དེ་ཡིན།